stanford-oval/wikipedia huggingface dataset:
שוק המעו"ף
מסחר באופציות

ניתן לקנות ולמכור נגזרי מעו"ף דרך כל חבר בורסה ישראלי. במקרה של קנייה ומכירה שאיננה יוצרת כתיבה או חוזה עתידי, קרי אין התחייבות מצד הלקוח למסלקה והחשיפה המרבית של הלקוח מוגבל לסכום הקניות, כל חשבון רגיל שיכול לסחור בניירות ערך ישראליים יכול לבצע את הפעולה.
ככל שלקוח מעוניין בכתיבה של אופציות, קרי כניסה ליתרה שלילית באופציה כלשהי בחשבון, או מסחר בחוזים עתידיים, הוא לרוב נדרש לחתום על הסכם מול חבר הבורסה בו הוא מתחייב להעמיד ביטחונות לכתיבות, להשלים ביטחונות ככל שיידרש, ובאופן כללי להביע את מודעתו לסיכונים ולמתאר הנגזרים של הבורסה. ביטחונות לרוב הם נכסים אחרים, לרוב ניירות ערך או מזומן היושבים בתוך החשבון ממילא. ערך הביטחונות הדרוש, מחושב על פי שיטת SPAN עם 45 תרחישים שהגדירה הבורסה, הכוללים שינויים שונים בפרמטרים כגון המדד, סטיית התקן ועוד. הסכום המקסימלי שמחושב מ-45 תרחישים אלו הוא ערך הביטחונות שנדרש להפקיד כותב האופציות. כאשר מתבצעת כתיבה וקניה של סוגים שונים של אופציות, ערך הביטחונות הנדרש מחושב על פי כלל הפוזיציה.
עמלת המסחר הבורסאית באופציות על מדד תל אביב 35 היא 29 אגורות (+מע"מ), על ערך חוזה נומינלי של כ-150,000 שקלים. חברי הבורסה גובים סכומים משתנים מלקוחותיהם הנבדלים על-פי היקף הפעילות והסיכון (ביטחונות) שלהם. חברי בורסה שאינם בנקים גובים מלקוחות קטנים בין 2 ל-4 שקלים פר אופציה, והבנקים יותר מכך כתלות באם הלקוח נופל לתעריפון הסטנדרטי של הבנק או שהוא ביקש הנחה. לקוחות עם היקף פעילות בינוני משלמים פחות מכך, ולקוחות עם היקף מסחר ניכר משלמים עשרות אגורות פר אופציה ואף מתקרבים לעמלה הבורסאית.
בניגוד לשאר המכשירים בבורסה לניירות ערך בתל אביב אשר מצוטטים באגורות, והשערים הננקבים לגביהם הם באגורות, השערים במעו"ף הם בשקלים. למרווחי הציטוט כללים שונים מה"רצף", וכיום במעו"ף במחירים מתחת ל-20 מצטטים במרווח של 1, מתחת ל-100 ב-2, מתחת ל-200 ב-5, ומעל לכך במרווח של 10.
הערות שוליים

↑  משה עסיס, ‏שנה להשקת האופציות השבועיות על המעו"ף; מה השתנה?, באתר גלובס, 18 ביולי 2014
↑  המסחר בנגזרים על ת"א-25 ,1993 עד 2017, בורסת תל אביב
↑  הבורסה בשנת 2016, נורית דרור, הבורסה בתל אביב
| ניירות ערך והשקעות בשוק ההון |
| --- | --- | --- |
| ניירות ערך הוניים | הון מניות • מניה • מניה רגילה • כתב אופציה • כתב זכויות • מניות הטבה • כתב זכויות • מניית בכורה • מניית שליטה • מניות באוצר • יחידת השתתפות • בעל מניות |  |
| ניירות ערך התחייבותיים | איגרת חוב (איגרת חוב קונצרנית • איגרת חוב ממשלתית • איגרת חוב מוניציפלית) • אג"ח אופציה |  |
| ניירות ערך אחרים | קרן נאמנות • קרן מחקה • תעודת סל • תעודת סל בחסר • קרן סל • נייר ערך המיר • המירות • אג"ח להמרה |  |
| קבוצות ניירות ערך | שטר הון • מניית בכורה |  |
| השקעות שאינן נייר ערך | מוצר מובנה • פיקדון • חיסכון • חשבון בנק • קרן הון סיכון • קרן גידור • קרן השקעות פרטיות • מימון המונים • הלוואת בעלים • קרן נדל"ן |  |
| חסכונות פנסיוניים | קופת גמל (קרן פנסיה • קרן השתלמות) • קופת גמל להשקעה • ביטוח מנהלים • קופת גמל בניהול אישי |  |
| נגזרים | אופציה • חוזה עתידי • אופציה אקזוטית (אופציה בינארית • אופציה אסייתית) • CDO • CDS • עסקת החלף |  |
| סחורות נפוצות | סחורה • זהב • כסף (יסוד) • נפט |  |
| מטבעות דיגיטליים | הצעת מטבע ראשונית • מטבע מבוזר • ביטקוין |  |
| ניתוח ניירות ערך | ניתוח טכני • מודל בלאק ושולס • בטא (מדד) • ארביטראז' • רווח למניה |  |
| בורסות מרכזיות | הבורסה לניירות ערך בתל אביב • נאסד"ק • הבורסה לניירות ערך בניו יורק • הבורסה לניירות ערך בלונדון • Euronext |  |
| מדדים מרכזיים | מדד תל אביב 35 • דאו ג'ונס • S&P 500 • FTSE • מדד נאסד"ק 100 |  |
| תאגידים | מיזוגים ורכישות • הערכת שווי • בדיקת נאותות • הצעת רכש • השתלטות עוינת • רכישה ממונפת • מנוף פיננסי • דיבידנד • מיזוג חברות • פירוק חברות • דיני תאגידים • שליטה |  |
| דוחות כספיים | יחסים פיננסיים • דו"ח כספי • רואה חשבון • תקן דיווח כספי בין-לאומי • תשקיף • הערת עסק חי |  |
| רגולציה וגופים רגולטוריים | רשות ניירות ערך • רשות שוק ההון, ביטוח וחיסכון • הפיקוח על הבנקים • חוק ניירות ערך • הוועדה לניירות ערך ולבורסות (ארצות הברית) • מועצה לפיקוח על הביקורת בחברות ציבוריות • פדרל ריזרב • חוק גלאס-סטיגל • רפורמת בכר • חוק החברות |  |
| היסטוריה | השפל הגדול • משבר הסאבפריים • משבר מניות הבנקים |  |
| תחומים אקדמיים קשורים | מימון • חשבונאות • כלכלה • מנהל עסקים |  |
| דירוג אשראי | דירוג אשראי • דירוג אג"ח • מודי'ס • סוכנות הדירוג פיץ' • סטנדרד אנד פורס |  |
| ערכים נוספים | הנפקה • ערך ריאלי וערך נקוב • הנפקה ראשונה לציבור • השוק הראשוני • השוק המשני • בנק השקעות • חיתום • רכישה עצמית • בורסה לניירות ערך • נייר ערך • ברוקר • דילר • חוזה הפרשים • מסלקת הבורסה • נייר ערך מגובה משכנתה • איגוח • עושה שוק • מעבר לדלפק • ספר הפקודות • מכירה בחסר • שורט סקוויז • קסטודיאן • שוק המעו"ף • בקדייטינג • מידע פנים • Dark Pool • הרצת מניות • ויסות שערי ניירות ערך • סיכון אשראי • נזילות פיננסית • EBITDA • אמות מידה פיננסיות • פירמידת שליטה • עקום התשואה • אזהרת רווח |  |
שומר הזמן

שומר הזמן (באנגלית: The Timekeeper) היה סרט שהוקרן ב-360 מעלות, בפארקי השעשועים של חברת וולט דיסני.
הייחוד של סרט זה היה השימוש בבובות אודיו אנימטרוניקס ובעלילה כדי להגביר את ההנאה. הסרט הוצג לראשונה בארץ הגילויים שביורודיסני ב-12 באפריל 1992 בשם "לה ויז'יונריום" (Le Visionarium).
המתקן הוקם גם בממלכת הקסם ונפתח ב-21 בנובמבר 1994 בשם "מעת לעת" (באנגלית: From Time to Time) אולם שמו שונה בהמשך ל"שומר הזמן". באותה שנה נפתח המתקן גם בדיסנילנד שבטוקיו.
שחקנים

רובין ויליאמס - שומר הזמן (בגרסה האמריקאית, מייקל ליב - בגרסה הצרפתית)
ריאה פרלמן - 9 עיניים - (בגרסה האמריקאית, מרים בוייר - בגרסה הצרפתית)
מישל פיקולי - ז'ול ורן
ג'רמי איירונס - ה.ג'. ולס
פרנקו נרו - לאונרדו דה וינצ'י
ז'אן רושפור - לואי ה-16
עלילת הסרט

לפני תחילת המופע מוצג בפני המבקרים המנחה של המופע "רובוטצילום מקיף-רואה" ("Circumvisual PhotoDroid") המכונה בקיצור "9 עיניים" ("9-Eye") והמדובב על ידי ראה פרלמן. תשע העיניים מייצגות את תשע המצלמות המשמשות לצילום סרט של 360 מעלות. המבקרים מוזמנים לבחון את מכונת הזמן החדשה שהומצאה על ידי "שומר הזמן" (The Timekeeper).
בתיאטרון מוצג סרט לכאורה לאחר מסע בזמן - ראשית עוברים לעידן הטראסי - שם נמלטים מפני דינוזאורים רעבים. לאחר מכן חוזרים בזמן לשנת 10,000 לפני הספירה - אמצע עידן הקרח האחרון. ומשם לשנת 1450 לצפות בבית הדפוס של יוהאן גוטנברג, ולאחר מכן לשדה קרב של לוחמים סקוטיים משם נמלטת 9 עיניים ברגע האחרון. לאחר מכן שולח אותה שומר הזמן לשנת 1503 לסדנת העבודה של לאונרדו דה וינצ'י המצייר את המונה ליזה. התחנה הבאה היא בשנת 1763 - קונצרט של וולפגנג אמדאוס מוצארט שאחד הצופים בו הוא לואי ה-16.
התחנה הבאה היא היריד העולמי של שנת 1878 (Exposition Universelle) אולם בשל תקלה המכונה לא עוצרת אלא מתקדמת בזמן ורואים את בניית מגדל אייפל. לבסוף מכונת הזמן עוצרת לקראת התערוכה העולמית של פריז (1900) - בדיוק לפגישה בין ה. ג. ולס וז'ול ורן. ולס טוען שמסע בזמן הוא אפשרי, ומראה לו דגם של מכונת זמן שהוא המציא. לאחר שורן מכריז במהלך השיחה עם ולס שמסע בזמן אינו אפשרי, מופיע 9 עיניים ואומרת לו שהמסע אכן אפשרי. ורן מנסה לתפוס את 9 עיניים, ובעת ששומר הזמן מחזיר אותה לעתיד, הוא מחזיר בטעות גם את ורן. שומר הזמן מנסה להחזיר את ורן לעבר, אולם ורן מסרב ורוצה לראות את העולם של ימינו - שומר הזמן מסכים ומראה לו את ההווה - אולם מבלי משים ורן ו-9 עיניים נשלחים לתחנת רכבת - ורן סבור שהעתיד חשוך עד שפוגעת בו רכבת מהירה (ה-TGV הצרפתית).
מהרכבת רואה ורן את הכבישים המהירים, המכוניות ורוצה להתנסות בנהיגה בעצמו - בהתאם שומר הזמן מציב אותו בתוך מכונית מרוץ. לאחר מכן נלקחים ורן ו-9 עיניים לתחתית הים (כדי להראות מהיכן לקוח הרעיון לספר "20,000 מיל מתחת למים"), ובהמשך עף ורן בכדור פורח ורואה את אירופה ואנגליה מהליקופטר (ובגרסה האמריקאית גם את העיר ניו יורק). ורן מבקש לעוף גבוה יותר - ונלקח לחלל - אל הירח.
לאחר מכן מחזיר שומר הזמן את ורן לגרנד פאלי לתערוכה העולמית.
שומר הזמן מחליט לקחת את הקהל אל העתיד - ושולח את 9 עיניים לשנת 2189, שם רואים את חגיגות המאה למגדל איפל ואת פריז העתידית (עם מכונות עתידניות העפות באוויר - מכוניות מתוצרת רנו - המממנת של המתקן), ואז מופיעים ורן וולס במכונת הזמן של וולס משנת 1900, ואילו המבקרים חוזרים להווה לסיום הסרט.
ההבדלים בין "שומר הזמן" ל"לה ויז'יונריום"

ישנם מספר הבדלים בין הגרסה הצרפתית המקורית לגרסה האמריקאית. מהגרסה האמריקאית הוצאו מספר סצנות שצולמו מהכדור הפורח - סצנות של קו החוף האירופי, וכן דיאלוג בין הצוות של הכדור הפורח לבין ז'ול ורן בנמל התעופה שארל דה גול בעומדם לפני מטוס קונקורד של חברת התעופה אייר פראנס. במקום סצנות אלה נוספה סצנה של קו הרקיע של העיר ניו יורק לגרסה האמריקאית.
סגירת המתקן

מתקן שומר הזמן בממלכת הקסם בדיסניוורלד שבפלורידה היה אחרון המתקנים, לאחר שהמתקן בדיסנילנד שבטוקיו ובדיסנילנד שבפריז נסגרו ב – 2002 ו-2004 בהתאמה כדי לפנות מקום למתקן משגרי החלל של באז שנות אור.
המקום בו מצוי היה המתקן בממלכת הקסם מיועד למתקן חדש המבוסס על הסרט "משפחת סופר על", ומשמש כיום לאתר מפגש של המבקרים עם דמיות דיסני.
דיסנילנד

בתחילת שנות ה-90 יזם מייקל אייזנר - מנכ"ל דיסני דאז, תוכנית שאפתנית לשינוי פני הפארקים. במסגרת תוכנית זו הוחלט על שיפוץ ארץ המחר ושינוי שמה ל-"ארץ המחר 2055" במסגרתה תוכננו מתקנים חדשים - "שומר הזמן" היה אחד מהם. בניית מתקנים אלה בוטלה בשל קשיים כלכליים והפסדים של חטיבת הפארקים של החברה. במקום בניית שומר הזמן בדיסנילנד נבנה אזור ההמתנה של המבקרים לרוקט רודס - שנסגר מאוחר יותר. תוכנית אחרת לבנות "ויזיונריום" בפארק ווסטקוט בוטלה אף היא משלא נבנה הפארק.
נתוני המתקן > ממלכת הקסם

פתיחה: 21 בנובמבר 1994
סגירה: 26 בפברואר 2006
מתכנן: וולט דיסני אימג'ינירינג
מוטו: "שומר הזמן ייקח את הזמן וייקח אותך למסע בזמן (The Timekeeper would love to take the time to take you on a trip through TIME!!!)
מתקנים קודמים במיקום זה:
"אמריקה היפה" 25 בנובמבר 1971 - 15 במרץ 1974 וכן 15 במרץ 1975 - 9 בספטמבר 1984
"שטיחי הקסם 'מסביב לעולם'" 16 במרץ 1974 - 14 במרץ 1975
"מסעות אמריקאיים" 15 בספטמבר 1984 - 9 בינואר 1994
אורך המופע: 20 דקות
סוג המתקן: סרט 360 מעלות
נתוני המתקן > דיסנילנד פריז

פתיחה: 13 באפריל 1992
סגירה: 5 בספטמבר 2004
מתכנן: וולט דיסני אימג'ינירינג
מוטו: Un Voyage A Travers Le Temps.
מממן: רנו
מתקן במיקום זה לאחר הסגריה:
"פיצוצי הלייזר של באז שנות אור" 2006 -
אורך המופע: 20 דקות
סוג המתקן: סרט 360 מעלות
נתוני המתקן > דיסנילנד טוקיו

פתיחה: 1993
סגירה: ספטמבר, 2002
מתכנן: וולט דיסני אימג'ינירינג
מממן: פוג'יפילם
מתקנים שהיו במיקום זה קודם לכן:
"שטיחי הקסם 'מסביב לעולם'" 1983–1986
"מסעות אמריקאיים" 1986–1994
מתקנים שהיו במיקום זה לאחר סגירת המתקן:
"משגרי החלל של באז שנות אור" 2003 -
אורך המופע: 20 דקות
סוג המתקן: סרט 360 מעלות
שומר הזמן
תחקיר ביטחוני

תחקיר ביטחוני הוא הליך של איסוף מידע אודות אדם, לשם קביעת מידת התאמתו לתפקיד שבו הוא עשוי להיחשף למידע מסווג. בהתאם למידת ההתאמה נקבע לאותו אדם בסיום התחקיר סיווג ביטחוני שעל פיו נקבעים התפקידים והארגונים שבהם ניתן לשבצו.
בתחקיר הביטחוני נאספים פרטים אישיים הנוגעים לחייו של האיש:
מצבו הרפואי והנפשי.
מידע אודות קרובי משפחה וחברים.
הרגלי הבילוי, צריכת אלכוהול, צריכת סמים והימורים.
אירועים משמעותיים בעבר, נסיעות לחו"ל, ביצוע עבירות.
מצב כלכלי, מקומות עבודה ושירות צבאי.
תחילתו של התחקיר הביטחוני היא בשאלון מפורט שממלא המועמד, והפרטים שבו מהווים בסיס להמשך התחקיר.
בישראל

תחקיר ביטחוני הוא הליך מוכר המשמש לקביעת התאמה ביטחונית לתפקידים רגישים, כמו גם לקביעת סיווג ביטחוני למועמדים לתפקידים שונים בגופים צבאיים ואחרים.
גופים רבים בישראל דורשים לתפקידים שונים סיווג ביטחוני גבוה כתנאי מקדים. ככלל, כל תפקיד בגוף ציבורי, אזרחי או צבאי הדורש גישה למידע רגיש ומסווג, יינתן רק למי שעבר בדיקת התאמה ביטחונית ונמצא בעל סיווג ביטחוני גבוה מספיק. בדיקת ההתאמה הביטחונית מתבצעת לקראת שירות צבאי ובמהלכו (כולל שירות מילואים), לפני קבלה לתפקיד מסווג, לפני מעבר לתפקיד בעל סיווג ביטחוני גבוה יותר ובמסגרת בדיקות ביטחון חוזרות כל עוד האדם מוצב בתפקיד מסווג.
שירות הביטחון הכללי הוא הגורם המוסמך לקבוע התאמה ביטחונית של אדם לתפקיד או למשרה שסווגו בסיווג ביטחוני. חלקים מסוימים של הבדיקה, כמו התחקור הביטחוני (ראיון) והליכים נוספים יבוצעו לרוב על-ידי הגוף אליו האדם מועמד או מועסק בו.
הליך בדיקת ההתאמה הביטחונית עשוי לכלול מרכיבים שונים, כגון: מילוי שאלונים, תחקור ביטחוני, בדיקה רפואית, אבחון פסיכולוגי, בדיקות מהימנות, בדיקות פוליגרף, עיון במאגרי מידע של גופים ציבוריים ופעולות נוספות, דוגמת פנייה לאנשים המכירים את האדם. ייתכן שבמסגרת הליך בדיקת ההתאמה הביטחונית גם בני משפחה מדרגה ראשונה יידרשו לעבור בדיקות שונות, לרבות תחקור ביטחוני ובדיקת פוליגרף.
ככל שתמצא אי התאמה ביטחונית לתפקיד או למשרה, תתקבל על כך הודעה מנומקת בכתב. קביעה זו תעמוד בתוקפה לכל היותר לפרק זמן של חמש שנים. נבדק הרואה עצמו נפגע מהחלטה בדבר אי התאמתו הביטחונית לתפקיד שסווג בסיווג ביטחוני, רשאי להשיג על ההחלטה. דרך הגשת ההשגה מפורטת בתקנות שירות הביטחון הכללי.
הערות שוליים

↑  תקנות שירות הביטחון הכללי (הודעה למעביד בדבר דרישות סיווג ביטחוני  לעובדיו, הודעה לאדם בדבר אי התאמה ביטחונית וועדת השגה על קביעת אי התאמה ביטחונית), התשס"ג-2003, באתר חילן
| --- | --- |
בקרת זהויות :  NARA: 10644690
שון פילדינג

| --- | --- |

 לידה:  27 ביוני 1969 (בת 55) אל פאסו, ארצות הברית 
 מדינה:  ארצות הברית, שווייץ 
 מקום לימודים:  האוניברסיטה המתודיסטית הדרומית 
 בן או בת זוג:  תומאס בורר (1999–2014) 
 פרופיל ב-IMDb
 
שון פילדינג (באנגלית: Shawne Fielding; נולדה ב-27 ביוני 1969) היא שחקנית ודוגמנית אמריקאית-שווייצרית שהופיעה בסדרות טלוויזיה וסרטים בארצות הברית, גרמניה ושווייץ. פילדינג הייתה נשואה לתומאס בורר, שגריר שווייץ בגרמניה לשעבר, כמו גם למיליארדר האמריקני צ'ארלס אדיסון ויליאמס מ-Sammons Enterprises.
ביוגרפיה

פילדינג נולדה באל פאסו, טקסס, ארצות הברית ולמדה באוניברסיטת המתודיסטית הדרומית בדאלאס, שם השלימה תואר ראשון בפרסום עם התמחות בפסיכולוגיה. כמו כן היא גם הייתה מיס דאלאס ארה"ב, מקום 6 במיס טקסס ארצות הברית ומיס דאלאס אמריקה. פילדינג זכתה במיס טקסס אמריקה והייתה במקום ה-3 במיס אמריקה.
חיים וקריירה

על אף היותה ילידת טקסס, ארצות הברית, שון פילדינג השתלבה היטב בחברה השווייצרית והשתתפה בקרנבל באזל.
ב-12 באוגוסט 2001, במארש-קונקורס בסיינגלייה, בה הייתה נוכחת כשגרירה הרשמית של התערוכה הלאומית השוויצרית, שם הוצג לפניה ה-Unspunnenstein על ידי ה-Jurassic Bélier, שנגנב על ידי ה-Beliers בשנת 1984 מהמוזיאון של אזור יונגפראו באינטרלאקן.
פילדינג קיבלה את ה-Unspunnenstei, אבן גדולה בעלת משמעות היסטורית עבור שווייץ ששימשה בפסטיבל Unspunnenfest שהוביל להקמתם הסופית של 26 הקנטונים של שווייץ.
בנוסף, דיוקנה ובגדיה של שון פילדינג מוצגים במוזיאון ההיסטוריה הלאומית, ברלין, המוזיאון הלאומי של שוויץ ומוזיאון אודרי הפבורן.
חיים וקריירה > הנישואין לבורר

משנת 1999 ועד 2014, פילדינג הייתה נשואה בפעם השנייה לתומאס בורר. בני הזוג זכו להתייחסות תקשורתית רבה בגרמניה ובשוויץ, כאשר פילדינג המשיכה להופיע בתקשורת הרבה לאחר "פרשת בורר". אלבום התמונות שלה, לדוגמה כמו "בוקרת מהאלפים", "סינדרלה " או "גונסלינגר" בכתב העת "Max", הוביל בשנת 2001 לתסביכים דיפלומטיים, שבמהלכם מסגרת עבודתו של תומאס בורר כשגריר הייתה תחת איום. עם זאת, לאחר התנצלות מצד פילדינג, הפרשה טויחה. בנוסף פילדינג גם עוררה סנסציה כשהגישה תביעה משפטית נגד פוטומונטאז שלה המראה לבוש מינימלי ו-"טופלס", שאפילו הצליח לזכות לתשומת לב במסיבת עיתונאים בבית הלבן. היא ניצחה בתביעתה לעצירת ההוצאה לאור בבית המשפט המחוזי בברלין, ובית המשפט אסר על הדפסה נוספת של התצלומים השנוים במחלוקת בשנת 2001.
במהלך פרשת בורר, שבה עיתון Sonntagsblick האשים את בעלה ברומן מיני לא חוקי עם Djamila Rowe שבברלין, היא עמדה לצד בעלה. כתוצאה מכך, היא סבלה מהפלה בשנת 2002 ואיבדה את ילדיה. ממשלת שווייץ החליטה לקרוא לשגרירם בגרמניה בחזרה לברן תחת הרושם שהוא איננו מסוגל למלא את תפקידו עם הסערה התקשורתית שמסביבו. כתוצאה הוא זומן חזרה לברן על מנת להיות שגריר בעיקר עבור מחנות פליטים גדולים. בורר התחמק מהקריאה הבלתי נמנעת על ידי התפטרותו.
בורר ופילדינג הגישו תביעה לפיצויים במערכת בתי המשפט בארצות הברית נגד רינגייר הוצאות לאור, שנאלץ להתנצל בפומבי ולשלם על פי הדיווחים מיליוני פרנק שווייצרי.
בשנת 2010, הגישה שון פילדינג בקשת גירושין מתומאס בורר ובכך סיימה תקופה של נישואים בעייתיים. לזוג ישנם שני ילדים.
חיים וקריירה > הנישואים לשופף

מאז 2014 גרה פילדינג עם בן זוגה החדש פטריק שופף, שוער הוקי קרח מקצועי לשעבר. השניים מתגוררים יחד באימנסי, קנטון שוויץ. בשנת 2018, היא ובן זוגה השתתפו בתוכנית RTL show The Summerhouse of the Stars – Battle of the Celebrity Couples(גרמנית: Das Sommerhaus der Stars - Kampf der Promipaare), והגיעה למקום השני. השניים מופיעים בתקשורת הגרמנית והשווייצרית לעיתים קרובות.
מגורים

שון פילדינג התגוררה, שיקמה או/ועיצבה את מגורי הפנים של המבנים ההיסטוריים הבאים:
שגרירות שוויץ בברלין (התחייה יוונית)
המורשת העולמית של אונסק"ו קמפפמאייר פוטסדאם, גרמניה (Baroque and Rococo)
מגורים בטקסס (Mission Revival)
וילת שאון, Thalwil, שווייץ (Art Nouveau)
פילנתרופיה

שון פילדינג עוסקת גם בעבודות פילנתרופיה וצדקה. כיום היא נשיאת קרן הילדים השווייצרית באירופה. היא הייתה שגרירה ב-SOS Children's Villages, שגרירת שווייץ ב-Expo.02, ומנהלת כבוד של UNICEF גרמניה לפרויקטים מיוחדים.
היא תומכת בקהילה הלהט"בית מאז תחילת שנות התשעים כחברת הנהלה ב-Aids Arms בדאלאס, טקסס, ארצות הברית, כיו"ר הכבוד של DIFFA, וכשגרירה של AIDS Hilfe Schweiz.
פילוגרפיה נבחרת

כמה מסדרות הטלוויזיה והסרטים שפילדינג הופיעה בהם:
Dr. T & the Women
It's in the Water
American Ninja Warrior
Nachtcafé
Taff
Wetten, dass...?
-וש

בסלנג עברי, וּש היא סיומת (מוספית) שמקורה בשפות סלאביות וביידיש ונועדה להביע חיבה, בעיקר כשהיא מצורפת לשמות פרטיים. כך, למשל, חנה בצירוף הסיומת הופכת לחנוש, דן הופך לדנוש וכיוצא בזה.
לעיתים יצרה הסיומת את כינוי החיבה בו מוכר אדם, כמו במקרה של איש הפלמ"ח גבריאל רפפורט, שכונה "גברוש". יוצרי סדרת הטלוויזיה "רגע עם דודלי" ששודרה בשנות ה-70 בחרו בכינוי "חביתוש" לדמות בתוכנית שהייתה עשויה מחבית.
בעשור השני של המאה ה-21 התפתח השימוש בסיומת בשפת הפקצות, והתרחב גם לשמות עצם שאינם שמות פרטיים, ואף למילים נוספות. בין המילים הבולטות "היי ו"ביי" (מילים שכשלעצמן מקורן באנגלית), שהפכו ל"הַיוּש" ו"בַּיוּש", בהתאמה. פרודיה על שימוש זה בסיומת נעשתה בסדרה "ארץ נהדרת", בה הדמות קשת ליבליך (שני כהן) נערכה לחגיגות ה"בת מצווש" שלה, תוך שימוש מופרז במילים עם הסיומת.
אף שככלל הסיומת יוצרת הקשר חיובי, יוצאת מן הכלל היא המילה "ערבוש", מילת גנאי לערבים. רוביק רוזנטל סבור כי השימוש בסיומת במקרה זה נועד להקטין את הערבי ולהציגו כחלש.
רשת שיתוף התמונות אינסטגרם מכונה גם בשם אינסטוש.
ב-2019, כמתיחה לכבוד אחד באפריל, פרסמה האקדמיה ללשון העברית פוסט בפייסבוק אודות אישור הסיומת כתקנית בעברית ואודות משמעותה ושימושיה.
הערות שוליים

↑  רוביק רוזנטל, "גזענות לשונית", הד החינוך 85, 4 (2011), 72–73, באתר הסתדרות המורים בישראל.
↑  אינסטוש, באתר מילוג
↑  אישור האקדמיה לשימוש בסיומת -וש, בעמוד הפייסבוק של האקדמיה ללשון העברית, 1 באפריל 2019
שוק הסחורות

שוק הסחורות (באנגלית: Commodity market) הוא שוק שבו סוחרים בעיקר בחומרי גלם, אשר לא עברו עיבוד אנושי ותהליכי ייצור, ולא במוצרים. החלוקה המסורתית של סחורות, בשוק הסחורות, היא ל"סחורות רכות" - סחורות חקלאיות כגון דגנים, קפה, קקאו, פירות וסוכר, ול"סחורות קשות" - מתכות ותוצרי כרייה אחרים ונפט. שוק הסחורות פועל בכ-50 בורסות לסחורות ברחבי תבל ומספר העסקאות הכספיות הנעשות בבורסות אלה עולה על מספר העסקאות שבהן הסחורה הפיזית מסופקת לצרכן. חוזים עתידיים מהווים את ערוץ המסחר העתיק ביותר להשקעה בסחורות. נכסים פיזיים מהווים בטוחה לחוזים עתידיים. זירת המסחר בסחורות (בורסת הסחורות) יכול שתכלול מסחר בסחורות ממשיות ומסחר בנגזרים, בחוזי ספוט, בחוזים עתידיים ובאופציות על חוזים עתידיים. חקלאים עשו שימוש בגרסה פשוטה של מסחר בנגזרים בשוק הסחורות לצורך קניית סיכונים, לאורך מאות שנים.
נגזר הוא כלי פיננסי אשר ערכו נגזר מערכו של הנכס או הסחורה שעליו הוא מתבסס. נגזרים עשויים להיסחר בבורסה, או מעבר לדלפק. מספר הולך וגדל של נגזרים נסחרים במִסְלְקוֹת.
היסטוריה

לדעת היסטוריונים שוקי סחורות בצורתם הראשונה מקורם בשומר, בין שנת 4500 לפנה"ס לשנת 4000 לפנה"ס. השומרים השתמשו באסימוני חימר שנשמרו בכלי חימר אטומים ואחר כך בלוחות חימר עליהם נכתבו סכומי העסקה העתידית - כך למשל, מספר העזים שימסרו לקונה. הסכמים אלה באשר לזמן ולסחורה שתסופק דומים לחוזים עתידיים.
החל מן המאה ה-10 גדלו שוקי הסחורות כאמצעי להקצאת סחורות, כוח עבודה וקרקעות באירופה. הבורסה הראשונה שבה התנהל מסחר סדיר בסחורות הייתה בורסת אמסטרדם. בורסת אמסטרדם החלה דרכה בשנת 1530 כבורסת סחורות בכיכר העיר ובשנת 1608 המסחר עבר לתוך בניין. בשנת 1864 התנהל בארצות הברית מסחר בורסאי סדיר בדגנים, תירס, בשר בקר וחזירים בבורסת הסחורות של שיקגו. בשנות ה-30 וה-40 של המאה ה-20 תוקן החוק המסדיר את המסחר בסחורות בארצות הברית והמסחר בסחורות הורחב וכלל גם אורז, תערובות לבעלי חיים, חמאה, ביצים, תפוחי אדמה וסויה. תנאי לקיומו של שוק סחורות מוצלח הוא קונצנזוס רחב על מהות הסחורה הנסחרת ותכונותיה, כך למשל, מידת הטוהר של הזהב במטיל.
סחורות הנסחרות בבורסות בעולם > סחורות חקלאיות > דגנים, מזון וסיבים

| סחורה | בורסה עיקרית | גודל יחידת חוזה | סמל מסחר |
| --- | --- | --- | --- |
| תירס | CBOT | 5000 bu | C/ZC (אלקטרוני) |
| תירס | Euronext | 50 טון | EMA |
| שיבולת-שועל | CBOT | 5000 bu | O/ZO (אלקטרוני) |
| אורז לא מעובד | CBOT | 2000 cwt | ZR |
| סויה | CBOT | 5000 bu | S/ZS (אלקטרוני) |
| לפתית | EURONEXT | 50 טון | ECO |
| סויה למאכל | CBOT | 100 טון קצר | SM/ZM (אלקטרוני) |
| שמן סויה | CBOT | 60,000 פאונד | BO/ZL (אלקטרוני) |
| חיטה | CBOT | 5000 bu | W/ZW (אלקטרוני) |
| חיטה | EURONEXT | 50 טון | EBL |
| חלב | Chicago Mercantile Exchange | 200,000 פאונד | DC |
| קקאו | ICE | 10 tons | CC |
| פולי קפה | ICE | 37,500 פאונד | KC |
| Cotton No.2 | ICE | 50,000 פאונד | CT |
| סוכר -Sugar No.11 | ICE | 112,000 פאונד | SB |
| סוכר - Sugar No.14 | ICE | 112,000 פאונד | SE |
| מיץ תפוזים קפוא ומרוכז | ICE | 15,000 פאונד | FCOJ-A |
| אזוקי | TOCOM | 2400 ק"ג |  |
סחורות הנסחרות בבורסות בעולם > סחורות חקלאיות > בעלי חיים ובשר

| סחורה | גודל חוזה | מטבע | בורסה עיקרית | סמל מסחר |
| --- | --- | --- | --- | --- |
| חזיר רזה | 40,000 פאונד (20 טון) | דולר אמריקני | Chicago Mercantile Exchange | HE |
| בקר חי | 40,000 פאונד (20 טון) | דולר אמריקני | Chicago Mercantile Exchange | LE |
| בקר להאבסה | 50,000 פאונד (25 טון) | דולר אמריקני | Chicago Mercantile Exchange | FC |
סחורות הנסחרות בבורסות בעולם > אנרגיה

| סחורה | בורסה עיקרית | גודל חוזה | סמל מסחר |  |  |  |  |
| --- | --- | --- | --- | --- | --- | --- | --- |
| נפט גולמי מסוג - (West Texas Intermediate (WTI | ICE, NYMEX | 1000 חביות נפט (42,000 גלון אמריקאי) | CL (NYMEX), WTI (ICE) |  |  |  |  |
| נפט גולמי מסוג - Brent Crude | ICE | 1000 חביות נפט 42,000 גלון אמריקאי | B |  |  |  |  |
| אתנול | בורסת הנגזרות של שיקגו | 29,000 גלון אמריקאי | AC (מכרז פתוח) ZE (אלקטרוני) |  |  |  |  |
| גז טבעי | NYMEX | 10,000 BTU | NG |  |  |  |  |
| דלק להסקה | NYMEX | 1000 חביות נפט (42,000 גלון אמריקאי) | HO |  |  |  |  |
| בנזין מסוג - Gulf Coast Gasoline | NYMEX | 1000 חביות נפט (42,000 גלון אמריקאי) | LR |  |  |  |  |
| בנזין מסוג - RBOB | NYMEX | 1000 חביות נפט (42,000 גלון אמריקאי) | RB |  |  |  |  |
| פרופאן | NYMEX | 1000 חביות נפט (42,000 גלון אמריקאי) | PN |  | פחם | UCXMc1 | 1000 טון קצר |
| חומצה טרפתלית מזוקקת | ZCE | 5 טון | TA |  |  |  |  |
סחורות הנסחרות בבורסות בעולם > מתכות > תעשייתיות

| סחורה | יחידת מסחר | מטבע | בורסה עיקרית | סמל מסחר |
| --- | --- | --- | --- | --- |
| נחושת | טון מטרי | דולר אמריקני | NYMEX, LME | HG |
| עופרת | טון מטרי | דולר אמריקני | LME |  |
| אבץ | טון מטרי | דולר אמריקני | LME |  |
| בדיל | טון מטרי | דולר אמריקני | LME |  |
| אלומיניום | טון מטרי | דולר אמריקני | LME, NYMEX |  |
| סגסוגת אלומיניום | טון מטרי | דולר אמריקני | LME |  |
| ניקל | טון מטרי | דולר אמריקני | LME |  |
| קובלט | טון מטרי | דולר אמריקני | LME |  |
| מוליבדן | טון מטרי | דולר אמריקני | LME |  |
| פלדה ממוחזרת | טון מטרי | דולר אמריקני | LME |  |
סחורות הנסחרות בבורסות בעולם > מתכות > נדירות

| סחורה | יחידת מסחר | מטבע | בורסה עיקרית | סמל מסחר |
| --- | --- | --- | --- | --- |
| זהב | אונקיה | דולר אמריקני | COMEX | GC |
| פלטינה | אונקיה | דולר אמריקני | NYMEX | PL |
| פלדיום | אונקיה | דולר אמריקני | NYMEX | PA |
| כסף | אונקיה | דולר אמריקני | COMEX | SI |
סחורות הנסחרות בבורסות בעולם > סחורות אחרות

| סחורה | יחידת מסחר | מטבע מסחר | בורסה |
| --- | --- | --- | --- |
| שמן דקלים | 1000 ק"ג | רינגיט מלזי (RM) | Bursa Malaysia |
| גומי | 1 ק"ג | סנט | TOCOM |
| צמר | 1 ק"ג | דולר אוסטרלי | ASX |

| ענבר | 1 ק"ג | רובל רוסי | הבורסה הישנה בסנקט פטרבורג |